Diari Oficial de la Generalitat Valenciana


Sumari del DOGV 9747, del 18-12-2023 (2023/12634)

RESOLUCIÓ de 12 de desembre de 2023, de la Direcció General de Transports i Logística, per la qual es convoca la realització de diverses proves per a l'obtenció o renovació de certificats acreditatius de capacitació professional en matèria de transports per carretera per a l'any 2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9747

Data del DOGV
:   18-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12898


Data del document
:   12-12-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * examen

RESOLUCIÓ de 12 de desembre de 2023, de la Direcció General de Transports i Logística, per la qual es convoca la realització de diverses proves per a l'obtenció o renovació de certificats acreditatius de capacitació professional en matèria de transports per carretera per a l'any 2024. [2023/12788]  
La Llei orgànica 5/1987, de 30 de juliol, de delegació de facultats de l'Estat en les comunitats autònomes en relació amb els transports per carretera i per cable, establix en l'article 13 que les competències administratives relatives a l'adquisició, acreditació i control de la capacitació professional per a la realització del transport i de les activitats auxiliars i complementàries d'aquest, queden delegades en les comunitats autònomes.  
Així, en el Reial decret 284/2021, de 20 d'abril, es regula la qualificació inicial i la formació contínua dels conductors de determinats vehicles destinats al transport per carretera, i es modifica el Reglament de la Llei d'ordenació dels transports terrestres, aprovat pel Reial decret 1211/1990, de 28 de setembre, que en l'article 16 regula els exàmens de qualificació inicial, i establix en el seu annex I, A), el programa de matèries vigent, i en el seu annex V determina l'estructura d'aquests exàmens.  
En execució de les competències delegades per l'Estat, i tenint en compte el que es disposa en l'article 5 de l'Ordre 3/2010, de 18 de gener, de la Conselleria d'Infraestructures i Transport, per la qual s'aproven les bases generals reguladores de les proves per a l'obtenció del certificat d'aptitud professional, acreditatiu de la qualificació inicial dels conductors de determinats vehicles destinats al transport de mercaderies o de viatgers per carretera, s'establix la realització de sis convocatòries per a aquests exàmens cada any.  
Així mateix, segons el que es preveu en l'Ordre de 24 de març de 2004, de la Conselleria d'Infraestructures i Transport, per la qual es regula el procediment de realització de l'examen per a l'obtenció del certificat de capacitació professional dels consellers de seguretat per al transport de mercaderies perilloses per carretera i la seua renovació, s'establix la realització de dues convocatòries per a aquests exàmens cada any.  
Per tot això, fent ús de les facultats atribuïdes en l'article 16 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, resolc:  
  
Primer. Objecte de la resolució  
L'objecte d'aquesta resolució és convocar les proves següents per a l'exercici 2024:  
1. Exàmens per a l'obtenció del certificat d'aptitud professional acreditatiu de la qualificació inicial, regulats en el Reial decret 284/2021, de 20 d'abril, pel qual es regula la qualificació inicial i la formació contínua dels conductors de determinats vehicles destinats al transport per carretera, i pel qual es modifica el Reglament de la Llei d'ordenació dels transports terrestres, aprovat pel Reial decret 1211/1990, de 28 de setembre, requerida per a la conducció per vies públiques espanyoles de vehicles per als quals resulte obligatori estar en possessió de permisos de conducció de les categories C1, C1+E, C, C+E, D1, D1+E, D o D+E, definides en el Reial decret 818/2009, de 8 de maig, pel qual s'aprova el Reglament general de conductors.  
  
2. Exàmens per a l'obtenció i renovació dels certificats de capacitació professional dels consellers de seguretat per al transport de mercaderies perilloses per carretera.  
  
Segon. Presentació de sol·licituds  
1. Certificat d'aptitud professional.  
Les sol·licituds per a l'obtenció del certificat d'aptitud professional acreditatiu de la qualificació inicial es presentaran segons el que es disposa en l'article 7 de l'Ordre 3/2010, de 18 de gener, de la Conselleria d'Infraestructures i Transports, que establix:  
a) Les sol·licituds es tramitaran exclusivament per via telemàtica.  
b) Les sol·licituds d'inscripció s'hauran d'efectuar en els terminis que es detallen en l'annex II d'aquesta resolució.  
c) Per a la inscripció efectiva, s'haurà de consignar el número de la taxa de drets d'admissió a l'examen, així com la data de l'ingrés corresponent.  
d) La falta de justificació de l'abonament dels drets d'examen determinarà l'exclusió de l'aspirant.  
e) En cap cas la justificació de l'abonament dels drets d'examen substituirà el tràmit d'inscripció.  
f) És requisit indispensable per als aspirants que vulguen presentar-se a les proves d'obtenció del certificat d'aptitud professional, haver superat el curs de qualificació inicial abans de la finalització dels terminis d'inscripció indicats en l'annex II d'aquesta resolució.  
  
g) Per a l'obtenció del certificat d'aptitud professional acreditatiu de la qualificació inicial, en la modalitat ordinària, els qui acrediten ser titulars del certificat de professionalitat de «Conducció d'autobusos» o del certificat de professionalitat de «Conducció de vehicles pesants de transport de mercaderies per carretera» regulats en els annexos III i IV, respectivament, del Reial decret 1539/2011, de 31 d'octubre, pel qual s'establixen set certificats de professionalitat de la família professional «Transport i manteniment de vehicles», que s'inclouen en el Repertori Nacional de Certificats de Professionalitat, podran presentar-se a l'examen per a l'obtenció del certificat, que hauran de superar en un termini no superior a un any comptat des de l'esmentada finalització, en els mateixos termes previstos en l'article 16 d'aquest.  
  
2. Consellers de seguretat.  
Les sol·licituds per a l'obtenció i renovació dels certificats de capacitació professional de conseller de seguretat per al transport de mercaderies perilloses per carretera es presentaran, segons el que es disposa en l'Ordre de 24 de març de 2004, de la Conselleria d'Infraestructures i Transport, exclusivament de manera telemàtica i en els terminis indicats en l'apartat corresponent de l'annex II d'aquesta resolució.  
Indicacions per a realitzar el formulari i pagament de drets d'examen:  
a) La indicació del lloc per a realitzar les proves, a la Comunitat Valenciana, que únicament es podrà modificar després de la sol·licitud prèvia i en el termini d'esmena de la llista provisional d'admesos i exclosos.  
b) Indicació de si s'opta per l'obtenció inicial (en la qual s'haurà d'optar per presentar-se a l'examen global o a una especialitat) o la renovació de l'especialitat o especialitats que se sol·liciten, en aquest cas, sempre que no haja caducat el certificat que es pretén renovar.  
  
c) Haurà de realitzar-se el pagament de la taxa que corresponga.  
d) La falta de justificació de l'abonament dels drets d'examen determinarà l'exclusió de l'aspirant.  
e) En cap cas la justificació de l'abonament dels drets d'examen substituirà el tràmit d'inscripció.  
  
Tercer. Tribunal  
El tribunal serà únic per a totes les proves en les diverses convocatòries que s'establixen en la present resolució, i la seua composició quedarà recollida en l'annex I de la resolució.  
  
Quart. Admissió i realització de les proves  
1. Admissió a les proves.  
Tindre vigent en la data de l'examen la documentació que acredite la nacionalitat espanyola o d'un estat membre de la Unió Europea o d'un altre país estranger en el qual, en virtut d'acords, tractats o convenis internacionals subscrits per Espanya, no siga exigible el requisit de la nacionalitat o comptar amb les autoritzacions o permisos de treball, de conformitat amb el que es disposa en la legislació sobre drets i llibertats dels estrangers a Espanya.  
Finalitzat el termini de presentació de sol·licituds, i després de la comprovació prèvia que s'ha realitzat el pagament dels drets d'examen, es farà pública la relació provisional de persones admeses i excloses, que podrà, així mateix, ser consultada en la url:   
https://mediambient.gva.es/es/web/transportes/  
Les persones aspirants podran, en cas d'error o exclusió, esmenar els defectes en què hagen incorregut en la seua sol·licitud o realitzar les al·legacions que consideren convenient, en el termini de deu dies naturals comptats a partir del següent al de la publicació de la relació provisional.  
Transcorregut el termini anterior, vistes les al·legacions i esmenats els defectes quan siga procedent, s'elevarà a definitiva la llista de persones admeses i excloses a la realització de les proves, que es farà pública de la mateixa manera que la relació provisional.  
2. Realització de les proves.  
La determinació de les dates de realització dels exàmens s'establix en l'annex II d'aquesta resolució.  
El tribunal, amb una antelació d'almenys deu dies naturals abans de la data de cada examen, inserirà la informació relativa al lloc i hora exactes de la seua realització en la pàgina web a què es podrà accedir mitjançant la següent url:   
https://mediambient.gva.es/es/web/transportes/  
Els aspirants s'hauran de presentar en el lloc de realització de les proves proveïts de la següent documentació i material:  
- Document nacional d'identitat, número d'identificació d'estrangers o altres documents vigents en la data d'examen que, segons el criteri del tribunal, acrediten fefaentment la identitat en el moment de realització de les proves.  
- Eines d'escriptura: bolígraf blau o negre.  
Durant la realització de l'examen no es permetrà la utilització de dispositius d'intercomunicació, la utilització d'aquests suposarà l'expulsió de l'examen.  
Els aspirants seran convocats a cada exercici en crida única, sent-ne exclosos els qui no hi compareguen.  
El tribunal farà pública la relació de persones que hagen superat la prova, aquests persones seran declarades aptes per a l'expedició del certificat d'aptitud professional acreditatiu de la qualificació inicial o del certificat de capacitació professional de conseller de seguretat per al transport de mercaderies perilloses per carretera, que podrà, així mateix, ser consultada en la URL esmentada anteriorment. Aquesta publicació telemàtica obrirà un període de deu dies naturals per a la presentació de reclamacions, les quals seran resoltes pel tribunal.  
3. Certificat d'aptitud professional.  
Per a la realització de les proves tendents a l'obtenció del certificat d'aptitud professional acreditatiu de la qualificació inicial es disposarà d'un temps màxim de dues hores.  
L'examen constarà de 100 preguntes tipus «test», més 3 addicionals per a suplir possibles anul·lacions, cadascuna de les quals comptarà amb quatre respostes alternatives.  
Per als aspirants que tinguen la qualificació inicial en alguna de les dues modalitats (viatgers o mercaderies) i aspiren a obtindre el certificat en l'altra modalitat, l'examen constarà de 25 preguntes, més 1 addicional per a possibles anul·lacions.  
En tots dos casos, les respostes correctes es valoraran amb 1 punt i les incorrectes es penalitzaran amb 0,5 punts negatius. Les preguntes no contestades o que continguen més d'una resposta no puntuaran ni positivament ni negativament.  
4. Consellers de seguretat.  
Per a aprovar, serà necessari obtindre una puntuació no inferior a la meitat del total de punts possibles.  
En les proves per a l'obtenció dels certificats de capacitació professional de conseller de seguretat per al transport de mercaderies perilloses per carretera, els participants disposaran d'un temps màxim de dues hores, excepte en el cas dels exàmens per a la renovació dels certificats, en els quals la duració de l'examen serà d'una hora com a temps màxim.  
  
a) La prova d'obtenció del certificat constarà de dos exercicis.  
- El primer consistirà a contestar 50 preguntes tipus test, amb quatre respostes alternatives i només una d'aquests serà la correcta.  
- El segon, en què es permetrà la consulta de textos, excepte aquells en els quals figure la resolució als supòsits, consistent en la realització d'un estudi o supòsit que, amb referència a l'àmbit del mode del transport i a l'especialitat corresponent, versarà sobre les tasques i obligacions a realitzar i/o complir pel conseller.  
Cada prova es valorarà de 0 a 100 punts i es considerarà superada quan s'obtinga una puntuació igual o superior a 50. Les respostes errònies no tindran penalització.  
b) La prova per a la renovació del certificat consistirà solament en la realització de la prova tipus test, amb quatre respostes alternatives de les quals només una és la correcta. Aquesta prova es valorarà de 0 a 100 punts i es considerarà superada quan s'obtinga una puntuació igual o superior a 50. Les respostes errònies no tindran penalització.  
  
Contra la present resolució, que no esgota la via administrativa, es podrà interposar un recurs d'alçada davant la Secretaria Autonòmica d'Infraestructures i Transports en el termini d'un mes, a comptar des de l'endemà de la seua publicació en el Diari Oficial de la Generalitat Valenciana, d'acord amb el que establixen els article 121 i 122 de la Llei 39/2015, d'1 d'octubre, del procediment administratiu comú, sense perjudici que s'utilitze qualsevol altra via que es considere oportuna.  
  
  
València, 12 de desembre de 2023.- El director general de Transports i Logística: Manuel Ríos Pérez.  
  
  
  
ANNEX I  
  
El tribunal de les proves convocades estarà compost per:  
- Tribunal titular  
Presidenta: Susanna Lledó Serres Provinciale.  
Secretària: M.ª Valle Escudero Aguado.  
Vocals: Néstor Casado Novella, Encarnación Guijarro Jordán, Pilar Ibáñez Moreno, Pedro Juanes Ballester, Rafael Rubio Estruch, Francisca Sahuquillo Moreno i Marisa Zabala Salelles.  
  
- Tribunal suplent  
Presidenta: Teresa Gras Horta.  
Secretari: Alberto Alonso Vidales.  
Vocals: Rafael González Tur, Carmen Gracia Nogueras, Antonio Llofriu Flores, Anabel Llorca Marco, Miguel Ángel Parra Mañas, María José Riquelme Rocamora i Ángeles Rodríguez Herranz.  
  
  
  
  
ANNEX II  
  
Certificat d'aptitud professional (CAP)  
  
Inici de presentació d'instàncies Fi de presentació d'instàncies Data d'examen  
22 / 12 / 2023 05 / 01 / 2024 27 / 01 / 2024  
14 / 02 / 2024 28 / 02 / 2024 23 / 03 / 2024  
14 / 04 / 2024 29 / 04 / 2024 25 / 05 / 2024  
11 / 06 / 2024 25 / 06 / 2024 13 / 07 / 2024  
16 / 08 / 2024 30 / 08 / 2024 28 / 09 / 2024  
16 / 10 / 2024 30 / 10 / 2024 30 / 11 / 2024  
  
  
  
Consellers de seguretat per al transport  
 de mercaderies perilloses per carretera  
  
Inici de presentació d'instàncies Fi de presentació d'instàncies Data d'examen  
01 / 04 / 2024 22 / 04 / 2024 25 / 05 / 2024  
01 / 10 / 2024 21 / 10 / 2024 30 / 11 / 2024